Ouma hoop om binnekort haar kleinkinders se stemme te kan hoor  Elsabé Potgieter. (Foto: Verskaf) “Ek het my boeglam geskrik toe ek vir die eerste keer weer my eie stem hoor. Dit het soos ŉ Mickey Muis-piepstem geklink.” So sê ŉ 54-jarige ouma van Louis Trichardt wat Maandag vir die eerste keer ná 35 jaar weer klank kon hoor nadat sy in Oktober ŉ kogleêre inplanting by die oorinstituut in Queenswood, Pretoria, ondergaan het. Elsabé Potgieter sê sy hoop nou om eendag haar kleinkindertjies se stemme te kan hoor, of weer die getjirp van voëltjies. “Dit is nog ŉ warboel van geluide en ek kan nog nie regtig onderskei wat gesê word nie; my brein moet nou gewoond raak aan al die geluide. Selfs my asemhaling hoor ek nou,” sê sy. Potgieter was in 1984, op 19-jarige ouderdom, in ŉ motorongeluk. Ná die ongeluk moes sy sterk antibiotika neem. “Ek was meer as ŉ maand lank op antibiotika en daardie jare was daar nog nie die besef dat antibiotika mense se gehoorsenuwees erg kan beskadig nie.” Die haarselle in Potgieter se ore, wat klanke opvang, het platgeval en kon nie herstel word nie. “Ek het stelselmatig begin besef ek hoor nie mooi nie – ek het nie die telefoon hoor lui nie, as mense met my praat kon ek hulle nie hoor as ek nie direk vir hulle kyk nie.” Sy verduidelik dat sy die eerste week nadat die operasie uitgevoer is baie van balans af gevoel het. “Hier was nou ŉ ding in my kop wat nie daar hoort nie.” Sy was ook baie bekommerd oor die feit dat van haar hare afgeskeer sou moes word vir die operasie, maar daar was egter net sowat 2 cm se hare teen haar oor langs verwyder. Potgieter se apparaat is tans nog op 4% gestel, waarna dit op 6 en 17 Desember harder gestel gaan word. “Dis ŉ lang herstelproses wat tot ses maande kan neem om alles weer te kan hoor.” Sy sê die dag toe die apparaat vir die eerste keer aangeskakel is, was vir haar ŉ baie emosionele ervaring. “Dit was baie uitputtend. Onthou, dowe mense kan by uitstek lippe lees, en nou kon ek effens hoor en het ek steeds lippe gelees. Sy verduidelik nadat die apparaat aangeskakel is, het dr. Catherine van Dyk, die oudioloog, haar mond met ŉ papier toegehou en begin tel. “Die syfers was nie in volgorde nie en uit die vyf nommers kon ek slegs twee identifiseer.” Terwyl die dokter opgewonde was oor dié vordering, was Potgieter baie onseker. Die dokter het haar egter gerusgestel dat dit normaal is. Dit was reeds ŉ lang pad Potgieter wil graag nou ander gehoorgestremdes help. (Foto: Verskaf) Potgieter het eers onlangs in aanmerking gekom vir dié operasie omdat sy nog 20% gehoor in albei haar ore gehad het. Die kogleêre inplanting is vir voorlopig net vir haar linkeroor aangebring. Haar regteroor sal met ŉ gewone gehoorapparaat funksioneer. ŉ Kogleêre oorplanting kos ongeveer R350 000, afhangend van die soort inplanting wat jy ontvang. Potgieter sê dat sy net ŉ hospitaalplan het, maar dat sy in Mei ŉ e-pos ontvang het dat haar mediese fonds sowat R225 000 beskikbaar sal maak vir die operasie. Potgieter moes steeds R65 500 insamel om die onkoste te dek en deur middel van borge aan die instituut, wat volgens Potgieter anonieme skenkers was, is die bedrag tot sowat R25 000 afgebring. Potgieter het die geld by verskeie bronne geleen deur middel van ŉ borgvorm. Sy beplan om elke sent terug te betaal en sê dat sy graag alle geld wat sy ekstra ontvang skenk vir die volgende persoon wat ŉ kogleêre inplanting nodig het. “Hierdie is ŉ gebeurtenis wat ŉ mens net een keer in jou leeftyd ervaar. My begeerte is om ander mense met gehoorgestremdheid ook die geleentheid te gee om te kan hoor. “Ons lewe in ŉ baie lelike wêreld. As ek byvoorbeeld met mense praat en vir ŉ tweede keer sê ek kan nie hoor nie, word ek geïgnoreer of uitgelag. My kinders het van kleins af geweet mamma kan nie hoor nie – kyk my in my ogies en praat,” vertel sy. Sy vertel egter dat sy die hoogste agting vir die oorinstituut het. “Hulle het nooit vir my gelag as ek totaal verkeer hoor nie, net weer met geduld en kalmte verduidelik.”